Pellegrini, Peter, predseda NR SR (2023-10-25):
Ja si viem predstaviť, poradím sa ešte s kolegami, ak sa rozhodneme, že budeme, najprv využijeme všetky body programu, ktoré sa hlasujú technickým zariadením a ak sú to samostatné lístky... je to možno trochu kreatívnejšie oproti tomu, ako sa to robí bežne, ale ak by to ušetrilo čas... kým prídeme k tomu bodu, tak ja sa poradím, dobre, a beriem tento váš návrh ako pripomienku k zefektívneniu fungovania. (Krátka pauza do vyriešenia technického problému.) Technický problém odstránený. Štrnástym bodom programu je zriadenie Výboru Národnej rady Slovenskej republiky pre európske záležitosti. To som už hovoril. Zároveň som navrhol, že máme to ako tlač č. 9, preto otváram rozpravu o tomto bode programu. Pýtam sa, či sa niekto hlási do rozpravy. Nie je tomu tak. Končím možnosť prihlásiť sa do rozpravy. Vyhlasujem rozpravu za skončenú. Pristúpime teraz k hlasovaniu o uznesení, ktorým Národná rada zriaďuje Výbor Národnej rady Slovenskej republiky pre európske záležitosti a ďalej určuje, že výbor bude mať 14 členov vrátane jeho predsedu. Prosím, prezentujte sa a hlasujme. (Hlasovanie.) Prítomných 147 poslancov, za 147. Konštatujem, že Národná rada jednomyseľne zriadila Výbor Národnej rady Slovenskej republiky pre európske záležitosti a určila, že výbor bude mať 14 členov vrátane jeho predsedu. Pokračujeme 15. bodom programu, ktorým je návrh na zriadenie ďalších výborov Národnej rady Slovenskej republiky (tlač 10). Podľa čl. 92 Ústavy Slovenskej republiky a podľa § 45 zákona o rokovacom poriadku Národná rada Slovenskej republiky zriaďuje z poslancov výbory ako svoje iniciatívne a kontrolné orgány. Národná rada už zriadila mandátový a imunitný výbor, výbor pre nezlučiteľnosť funkcií a výbor pre európske záležitosti. Návrh na zriadenie ďalších výborov Národnej rady je pod tlačou 10. Otváram rozpravu o tomto bode programu. Do rozpravy som nedostal žiadnu písomnú prihlášku, preto sa pýtam, či sa niekto hlási ústne. Nie je tomu tak. Vyhlasujem rozpravu o tomto bode programu za skončenú. Pristúpime teraz k hlasovaniu. Na schválenie uznesenia je potrebný súhlas nadpolovičnej väčšiny prítomných poslancov. Hlasovať budeme jedným hlasovaním o zriadení ďalších výborov Národnej rady, tak ako sú uvedené v tlači 10. Hlasujeme verejne, obvyklým spôsobom pomocou technického zariadenia. Prosím, prezentujme sa a hlasujme. (Hlasovanie.) Prítomných 147 poslancov, za 147. Konštatujem, že Národná rada jednomyseľne zriadila tieto ďalšie výbory Národnej rady Slovenskej republiky: ústavnoprávny výbor, výbor pre financie a rozpočet, výbor pre hospodárske záležitosti, výbor pre pôdohospodárstvo a životné prostredie, výbor pre verejnú správu a regionálny rozvoj, výbor pre sociálne veci, výbor pre zdravotníctvo, výbor pre obranu a bezpečnosť, zahraničný výbor, výbor pre vzdelávanie, vedu, mládež a šport, výbor pre kultúru a médiá a výbor pre ľudské práva a národnostné menšiny. Predtým ako budem pokračovať, chcem sa spýtať pána poslanca Viskupiča, ktorý zatiaľ akoby tak gestoruje naše tajné voľby, či si trúfa spolu s kolegami vo volebnej komisii, aby som navrhol zlúčiť voľby všetkých predsedov výboru do jedného hlasovania, kedy budete musieť spočítavať 16 alebo 17 rôznych hlasovacích lístkov, tak chcem mať uistenie, že to bude v poriadku a podľa toho rozhodnem. Poprosím udeliť slovo pánovi poslancovi Viskupičovi.